TRC ลั่นรายได้ปี 61 ทะลุ 8 พันลบ. หลังตุนแบ็คล็อกแน่น 7.2 พันลบ.
TRC ลั่นรายได้ปี 61 ทะลุ 8 พันลบ. หลังตุนแบ็คล็อกแน่น 7.2 พันลบ.ซึ่งจะทยอยรับรู้รายได้ได้ตั้งแต่ช่วงไตรมาส 4/60
30 พ.ย. 2560

นางสาวอุ่นเรือน สุจริตธรรม ผู้จัดการฝ่ายการเงินและนักลงทุนสัมพันธ์ บริษัท ทีอาร์ซี คอนสตรัคชั่น จำกัด (มหาชน) หรือ TRC เปิดเผยว่า แนวโน้มรายได้ในปี 61 เบื้องต้นประเมินไว้ที่ 8 พันล้านบาท เนื่องจากในปัจจุบันมีปริมาณงานในมือ (Backlog) อยู่ประมาณ 7,223 ล้านบาท จากจำนวน 19 โครงการ ซึ่งจะสามารถรับรู้รายได้ภายในช่วงไตรมาส 4/60 จำนวน 600-700 ล้านบาท และจะรับรู้รายได้ในปี 61 อีกจำนวน 2,000-3,000 ล้านบาท ประกอบกับบริษัทยังรอการเซ็นสัญญาก่อสร้างเหมืองโปแตซในปีหน้า
สำหรับแผนการดำเนินธุรกิจ รวมทั้งงบลงทุนที่จะใช้ในปีหน้า ขณะนี้อยู่ระหว่างการจัดทำแผน ซึ่งคาดว่าจะสามารถสรุปและเปิดเผยได้ในช่วงต้นปี 61
ส่วนในปีนี้คาดว่าจะสามารถทำรายได้อยู่ที่ประมาณ 2,500-2,700 ล้านบาท ลดลงจากปีก่อนที่มีรายได้ 3,737 ล้านบาท หลังงานโปแตซไม่เป็นไปตามแผนที่วางไว้ เนื่องจากติดปัญหาเรื่องการดำเนินงานที่ล่าช้าของภาครัฐ รวมถึงการหาหน่วยงานที่จะมาลงทุนแทนกระทรวงการคลัง
อย่างไรก็ตาม ในช่วงไตรมาส 4/60 บริษัทยังคงเดินหน้าประมูลงานใหม่อย่างต่อเนื่อง จากทั้งงานของภาครัฐ และเอกชน โดยในเดือน ธ.ค. นี้ บริษัทได้ร่วมมือกับพันธมิตรจากประเทศจีน เพื่อเตรียมเข้าประมูลงานโครงการวางท่อส่งก๊าซธรรมชาติเส้นที่ 5 เฟส 2 ซึ่งเป็นโครงการใหญ่จาก บริษัท ปตท. จำกัด (มหาชน) หรือ PTT รวมถึงโครงการวางท่อน้ำประปาที่ จ.ชัยภูมิ มูลค่า 522 ล้านบาท คาดจะสามารถรู้ผลได้ในช่วงต้นปี 61
นางสาวอุ่นเรือน กล่าวอีกว่า เป้าหมายระยะยาวที่วางไว้ตั้งแต่ปี 57 ว่ากลุ่มบริษัทจะมีการลงทุนในธุรกิจต่อเนื่องอย่างน้อย 4 โครงการภายในปี 62 นั้น ปัจจุบันได้มีการลงทุนไปแล้ว 2 โครงการ คืองานบางส่วนของโครงการ บมจ. อาเซียนโปแตซชัยภูมิ (APOT) และโครงการสัมปทานประปาองค์การบริหารส่วนตำบลตาสิทธิ์ ซึ่งบริษัทยังคงเป้ารายได้เดิมของปี 62 ไว้ที่ประมาณ 10,000 ล้านบาท
พร้อมกันนี้บริษัทยังคงศึกษาการลงทุนในโครงการอื่นๆ อย่างต่อเนื่อง เพื่อให้เกิดรายได้ในระยะยาว ซึ่งจะมีทั้งโครงการภายในประเทศและต่างประเทศ ซึ่งจำเป็นต้องใช้ระยะเวลาในการศึกษาความเป็นไปได้ รวมทั้งความเสี่ยง และผลตอบแทนที่จะได้รับกลับมา อาทิ ธุรกิจพลังงาน 3 โครงการ สาธารณูปโภค 2-3 โครงการ หากเป็นโครงการขนาดใหญ่มูลค่า 1,000 ล้านบาท คาดจะเข้าร่วมกับพันธมิตรเพื่อลงทุน